Author: Институт перевода Библии
Date: 2022-09-30T19:45:42.397006+00:00

КъэбарышӀур: Апостол Петрэ ятӀонэрэ тхылъэу ытхыгъэр

КъэбарышӀур: Апостол Петрэ ятӀонэрэ тхылъэу ытхыгъэр

1. Апостол Петрэ ятӀонэрэ тхылъэу ытхыгъэр

Апостол Петрэ ятӀонэрэ тхылъэу ытхыгъэр

Апостол Петрэ ятӀонэрэ тхылъэу ытхыгъэр

1. 1

2. 2

3. 3

АПЭРЭШЪХЬ

АПОСТОЛ ПЕТРЭ ЯТӀОНЭРЭ ТХЫЛЪЭУ ЫТХЫГЪЭР

ШӀуфэс

1^1Исус Христос фэлажьэрэ иапостолэу Симон Петрэ ары мы тхылъыр къэзытхырэр. Сэ сы Симон Петрэ, Исус Христос сыфэлажьэ, сыриапостол. Ти Тхьэу, тымыкӀодэу тыкъэзгъэнэжьырэ Исус Христос изэфагъэкӀэ осэшхо зиӀэ шӀошъхъуныгъэу тиӀэм фэдэ шӀошъхъуныгъэ зиӀэ хъугъэ цӀыфхэр арых мы тхылъыр зыфэстхыхэрэр+.

2Ти Тхьэрэ ти Зиусхьан Исус Христосрэ нахьышӀоу зэрэшъушӀэхэрэмкӀэ Тхьэм ынэшӀу инэу къышъущерэфэ зэпыт, гупсэфышхуи къышъуерэт зэпыт+.

Тхьэм ибынхэм ащыщ шъухъунэу къызэрэшъоджагъэри шъукъызэрэхихыгъэри къэжъугъэшъыпкъэжьых

3Тхьэм шӀолӀыкӀ фытиӀэу тыпсэуным пае, тищыкӀэгъэ пстэури Тхьэм илъэкӀышхокӀэ Христос къытитыгъ. Аущтэу зыкӀишӀагъэр зищытхъушхокӀи зишӀугъэшхокӀи ибынхэм ащыщ тыхъунэу къытэджэгъэ Тхьэр зэрэтшӀэрэр ары. 4Аущтэу Тхьэм тыкъызэригъэгугъэгъэ Ӏахьышхохэу осэшхо зиӀэхэр къытитыгъэх, ахэмкӀи дунаим тет хъопсэ Ӏаехэу цӀыфхэр зыгъэкӀодхэрэм защышъудзыенышъ, Тхьэм ищытыкӀэ-псэукӀэ щыщ Ӏахь жъугъотыным пае+.

5Арышъ, шъуишӀошъхъуныгъэ шӀугъэри зэрэхэжъугъэхъоным ыуж шъуит; шӀугъэми шӀэныгъэр хэжъугъахъу; 6шӀэныгъэми щэӀэныгъэ хэжъугъахъу; щэӀэныгъэми теубытагъэ хэжъугъахъу; теубагъэми Тхьэм шӀолӀыкӀэу фышъуиӀэныр хэжъугъахъу;+
7Тхьэм шӀолӀыкӀэу фышъуиӀэм зэкъошныгъэр хэжъугъахъу; зэкъошныгъэми шӀулъэгъур хэжъугъахъу+. 8Мыхэр зэкӀэ шъухэлъхэу, ахахъохэмэ, зи шъумыгъахъэу, шӀугъи къышъухэмыкӀэу шъукъэнэщтэп, ти Зиусхьан Исус Христоси нахьышӀоу шъушӀэщт+. 9Ау мы Ӏофхэр зыхэмылъ цӀыфыр нэшъу, ынэхэри зэтепӀуагъэх. А цӀыфым ипсэкӀодшӀагъэхэр Тхьэм зэрэригъэукъэбзыкӀыжьыгъэхэр щыгъупшэжьыгъ+.

10Аущтэу зэрэщытым пае, сшыхэр, Тхьэм ибынхэм ащыщ шъухъунэу къызэрэшъоджагъэри шъукъызэрэхихыгъэри къызэрэжъугъэшъыпкъэжьыным нахьыбэу ыуж шъуит зэпыт. Джаущтэу шъушӀымэ, Тхьэм игъогу егъашӀэми шъутекӀыщтэп,+
11сыда пӀомэ, аущтэу тымыкӀодэу тыкъэзгъэнэжьырэ ти Зиусхьан Исус Христос и Тетыгъошхоу мыкӀодыжьыщтым шъучӀэхьанэу фит шъухъущт+.

12Арышъ, мы Ӏофхэр шъошӀэми, шъыпкъагъэми пытэу шъутет пэтми, мыхэр зэкӀэ шъугу къэзгъэкӀыжь зэпытыщт+. 13Спкъы ичэтэнгъэӀагъэ сычӀэтэу сэпсэуфэ, мы Ӏофхэр шъугу къызэрэзгъэкӀыжьырэмкӀэ шъукъэзгъэущыныр тэрэзэу сэлъытэ. 14Бэ темышӀэу спсэ спкъы зэрэхэкӀыжьыщтыр сэшӀэ, ти Зиусхьан Исус Христос къызэрэзгуригъэӀуагъэм фэдэу+. 15Мы дунаим сызехыжьырэ ужми, мы Ӏофхэр сыдигъуи шъугу къыжъугъэкӀыжьышъуным джы сыпылъыщт.

Апостолхэм къаӀогъэ къэбарыр шъыпкъэ

16Исус Христос лъэкӀышхоу иӀэмрэ дунаим къызэригъэзэжьыщтымрэ якъэбар къызышъотэгъэӀум, зэгъэкӀугъэу къэтыугупшысыгъэ тхыдэжъхэр къышъуфэтӀотагъэкӀэ арэп, тэ тынэхэмкӀэ ежь ищытхъушхо тлъэгъугъэ нахь+. 17Сыда пӀомэ, «Мары сэ шӀу слъэгъурэ с Къо кӀасэу сыгу зэӀурэр» [*] – ыӀоу, щытхъушхо зиӀэ анахь Лъагэм ымакъэ къызынэсым, Тхьэу Ты лъапӀэм лъытэныгъэшхорэ щытхъушхорэ ащ фигъэшъошагъ+. 18А макъэу уашъом къиӀукӀыгъэр тэ ттхьакӀумэхэмкӀэ зэхэтхыгъ, сыда пӀомэ, тыригъусэу Ӏошъхьэ лъапӀэм тытетыгъ.

19Джы нахь лъэшэу цыхьэ афэтэшӀы пегъымбархэм къаӀогъэ гущыӀэхэм. Нэф къэшъынышъ[*], нэфылъ жъуагъор[*] шъугу къыщыкъокӀыфэ, ахэмэ къаӀуагъэхэу, чӀыпӀэ мэзахэ горэм къыщынэфырэ остыгъэм фэдэхэм шъуафэсакъызэ шъуядэӀумэ, шӀу шъошӀэ+. 20ЗэкӀэми анахьэу мыр шъушӀэн фае: Тхьэм игущыӀэ тхыгъэхэм арытхэу пегъымбархэм къаӀуагъэхэр зыми ежь-ежьырэу зэхифынхэ ылъэкӀыщтэп. 21Пегъымбархэм ягущыӀэхэр ежь-ежьырэу къаӀуагъэхэп, ау Тхьэм ы Псэ ЛъапӀэ а гущыӀэхэр пегъымбархэм агухэм къарилъхьэхи, къаригъэӀуагъ+.

ЯТӀОНЭРЭШЪХЬ

Пегъымбар нэпцӀхэмрэ дин гъэсэкӀо нэпцӀхэмрэ

(Иудэ 4-13)

2^1Ау Тхьэм илъэпкъ пегъымбар нэпцӀхэри хэтыгъэх. Ащ фэдэу дин гъэсэкӀо нэпцӀхэр шъори къышъухэтыщтых. ЦӀыфхэр зыгъэунэхъун Ӏофхэм афагъэсэщтых. Ашъхьэ зыщэфыжьыгъэ Зиусхьанри адэщтэп. Аущтэу псынкӀэу ежьхэм загъэунэхъужьы+. 2Ахэмэ ямыхъо-мышӀэ псэукӀэ игъогу цӀыфыбэ техьащт, аущтэуи шъыпкъагъэм игъогу цӀыфыбэ къырагъэхъоныщт. 3ЯнэйпсыягъэкӀэ гущыӀэ нэпцӀхэр къаӀохэзэ, шъуишӀуагъэ зэрагъэкӀыщт. Тхьэм ахэр зигъэмысэхэрэр бэшӀагъэ, Тхьэу ахэр зыгъэкӀодыщтри чъыерэп+.

4Сыда пӀомэ, мэлэӀичхэу псэкӀод зышӀагъэхэми Тхьэр ашъхьасыгъэп, ау Ӏэхъу-лъэхъухэр атырилъхьи, цӀыфхэм хьыкум зыщатыришӀыхьащт ахърэт мафэм нэс, джэхьнэмым ишӀункӀ хэтынхэу фигъэзагъэх+. 5Тхьэр пасэми дунаим къышъхьасыгъэп, псы къиушхор[*] Тхьэм шӀолӀыкӀ фызимыӀэ цӀыфхэм ядунай къызытырегъаом. Ау пегъымбар Нухьэ шъыпкъагъэм игъогу икъэбар зэригъэӀущтыгъэм пае, нэбгырибл игъусэу Тхьэм ар мыкӀодэу къыгъэнэжьыгъ+. 6Къалэхэу Содомрэ Ӏаморрэрэ[*] кӀодынхэу ыгъэмысэхи, машӀокӀэ ыгъэстыхи, яжьэ ыгъэхъугъэх. Аущтэу ахэмэ къяхъулӀагъэмкӀэ ежь шӀолӀыкӀ фызимыӀэ цӀыфхэм къяхъулӀэщтыр Тхьэм къыгъэлъэгъуагъ+. 7Шъыпкъагъэ зиӀэ Лутэу[*] а цӀыфхэу Тхьэм иунашъохэм атекӀыгъэхэм ямыхъо-мышӀэ псэукӀэ къыхэкӀыкӀэ улэугъэр ахэмэ адэмыкӀодэу Тхьэм къыгъэнэжьыгъ,+
8сыда пӀомэ, мы лӀэу шъыпкъагъэ зиӀэр адэпсэоу, хабзэ зыхэмылъ Ӏофхэу ашӀэщтыгъэхэр зилъэгъукӀэ ыкӀи зызэхиххэкӀэ, мафэ къэси ыгоу шъыпкъагъэ зиӀэм къеощтыгъ+. 9Ащ фэдэу Тхьэм шӀолӀыкӀ фызиӀэхэм яшӀошъхъуныгъэ гъэунэфыгъэ хъу зыхъукӀэ, зэрэхищыжьыщт шӀыкӀэр ешӀэ ащ. Шъыпкъагъэ зимыӀэхэми ябзэджагъэ аригъэпщыныжьызэ, ахърэт мафэм нэс къызэригъэнэщт шӀыкӀэри ешӀэ Тхьэм,+
10зэкӀэми апэу цӀыфхэу зипсэкӀодышӀэ шэныжъым ихъопсэ мыкъабзэхэм къыращэкӀхэу, тетыгъо зиӀэхэр зэзымыпэсхэрэр ары. Дысыхэу, къаигъэхэу, уашъом щытхъушхо щызиӀэхэми яхъоныным щыщынэхэрэп+. 11МэлэӀичхэм а цӀыфхэм анахьи нахь лъэкӀи, тетыгъуи яӀэ пэтми, Тхьэм ыпашъхьэ ахэмэ щяхъонхэрэп ыкӀи щагъэмысэхэрэп. 12Ау мы цӀыфхэр зыфэдэхэр акъыл зимыӀэ хьэкӀэ-къуакӀэхэу зипсэукӀэ къырищэкӀхэрэм фэдэхэу зекӀохэрэр ары. А цӀыфхэр аубытынхэм ыкӀи агъэкӀодынхэм пае къэхъугъэх. Зи зыхамышӀыкӀрэ Ӏофхэм яхъоных ахэр. НэмыкӀрэ цӀыфхэр зэрагъэунэхъухэрэмкӀэ ежьхэм загъэунэхъужьы+.

13Бзэджагъэу ашӀагъэм ифэшъуашэ агъотыжьыщт а цӀыфхэм. Мэфэ реным ахъщабэ зытырагъэкӀодэжьыныр, загъэтхъэжьыныр ягуап. КъызыжъудашхэхэкӀэ, укӀытагъохэу загъэпсы, нэпэтеххэу мэзекӀох, шъузэрагъапцӀэрэмкӀэ загъэтхъэжьы. 14Зинэ шӀэным анэхэр фалӀэхэу, псэкӀодшӀэнымкӀэ загъэшхэкӀын алъэкӀырэп. Тхьэм игъогу яшъыпкъэу темытхэр зыӀэпащэх. Агухэр нэйпсыягъэм есагъэх, ахэмэ Тхьэм ынае къащифагъ. 15Гъогу занкӀэм текӀыхи, гъощагъэх. Босор ыкъоу БалаӀам[*] игъогу техьагъэх. Ахъщэ къыгъэхъэным пае, бзэджэшӀэныр зигуапэу щыӀагъэр ары+. 16Ау бзэджагъэу ышӀагъэм пае, щыдыр къегыигъ. Щыдэу бзэ зимыӀэр цӀыф макъэкӀэ къэгущыӀи, пегъымбарым иакъылынчъагъэ пэуцугъ.

17А цӀыфхэр псынэ игъукӀыжьыгъэхэми жьыбгъэшхом зэрифэрэ ошъуапщэхэми афэдэх. МыкӀодыжьын шӀункӀым икуупӀэ Тхьэм ахэмэ афигъэнэфагъ+. 18Ахэмэ пэгагъэ зыхэлъ гущыӀэхэмрэ пкӀэ зимыӀэ гущыӀэхэмрэ къаӀохэзэ, гъогу пхэнджым гъощагъэхэу тетхэм къаӀэпыкӀыжьхэу зыублэгъэ цӀыфхэр зыӀэпащэх. Ахэр зэрызыӀэпащэхэрэ шӀыкӀэр мары: цӀыфым ипсэкӀодышӀэ шэныжъыр зыкӀэхъопсыхэрэ Ӏофхэр агъэцэкӀэнхэуи, мыхъо-мышӀэ псэукӀэм зыратынэуи агъэгушхох+. 19Шъхьафитыныгъэу зыфаӀорэмкӀи агъэгугъэх, ау ежьхэр кӀодыным ипщылӀых, сыда пӀомэ, сыд щыщми тетыгъо къыпфызиӀэм ипщылӀ ухъугъ+. 20А цӀыфхэм ти Зиусхьанэу, тымыкӀодэу тыкъэзгъэнэжьырэ Исус Христос зэрашӀагъэмкӀэ дунаим ибзэджэгъэ шӀоим зыщадзыягъэу, ау етӀанэ бзэджагъэм зырагъэубытыжьэу, тетыгъо къафыриӀэу хъужьмэ, кӀэухым дэжь ахэмэ яӀоф ыпэм нахьи нахь Ӏае мэхъу+. 21Шъыпкъагъэм игъогу ашӀагъэу, етӀанэ текӀыжьхэу унэшъо лъапӀэу къафагъэнагъэм акӀыб фагъэзэным нахьи, Христос икъэбарышӀу игъогу амышӀагъэмэ, а цӀыфхэмкӀэ нахьышӀущтыгъ+. 22ГущыӀэжъ шъыпкъэм тетэу ахэмэ къяхъулӀагъ: «Хьэм[*] къыжыгъэм фегъэзэжьы», ыкӀи «Къоу агъэпскӀыгъэм шӀоим зыхигъэукӀорэенэу егъэзэжьы»+.

ЯЩЭНЭРЭШЪХЬ

Дунаим къыгъэзэжьынэу Зиусхьаным тыкъыгъэгугъагъ

3^1Мыры ятӀонэрэ тхылъэу къышъуфэстхырэр, силъапӀэхэр. Мы тхылъитӀур къызкӀышъуфэстхыгъэр мы Ӏофхэр шъугу къэзгъэкӀыжьызэ, акъылыгъэ хэлъэу шъуязгъэгупшысэныр ары+. 2Пегъымбар лъапӀэхэм къаӀогъэ гущыӀэхэри, ти Зиусхьанэу тымыкӀодэу Тыкъэзгъэнэжьырэм шъуиапостолхэм къаригъэӀогъэ унашъори шъугу къэжъугъэкӀыжьынэу сыфай+.

3ЗэкӀэмэ анахьэу мыр шъушӀэн фае: мы дунаим иаужыпкъэрэ мафэхэм мыукӀытэрэ кӀэнэкӀакӀохэр къэлъэгъощтых. Яхъопсэ Ӏаехэм къыращэкӀхэзэ, ахэмэ 4моущтэу аӀощт: «Исус къыгъэзэжьынэу тыкъыгъэгугъагъ. Адэ тыдэ щыӀа? Сыда пӀомэ, тятэжъхэр дунаим ехыжьыгъэх, ау Тхьэм дунаир къызигъэхъугъэм щегъэжьагъэу зэкӀэ зытетыгъэм тет». 5Аущтэу егупшысэхэу, бэшӀагъэу Тхьэм игущыӀэкӀэ уашъохэмрэ чӀылъэмрэ псым къыхигьэшӀыкӀыхэу, псымкӀэ къызэригъэхъугъэхэр ашӀэрэп+. 6Псыри Тхьэм пэсэрэ дунаим къытыригъауи, ыгъэкӀодыгъагъ+. 7Ащ фэдэу джырэ уашъохэмрэ джырэ чӀылъэмрэ а гущыӀэ дэдэмкӀэ Тхьэм машӀом къыфигъэнэжьыгъэх. Тхьэм цӀыфхэм хьыкум атыришӀыхьанышъ, ежь шӀолӀыкӀ фызимыӀэхэр зыкӀодыжьыщт ахърэт мафэм нэс ахэр къыгъэнэщтых.

8Мы шъыпкъэр шъоркӀэ мынафэу щэрэмыт, силъапӀэхэр: Зиусхьаным дэжькӀэ зы мафэр илъэс миным фэд, илъэс минри зы мафэм фэд+. 9ЦӀыф куп зэрэгугъэрэм фэдэу, Зиусхьаным Ӏофхэу цӀыфхэр къызэригъэгугъагъэхэр ыгъэцэкӀэнхэр ыгъэгужъощтэп. Ау Тхьэм щэӀагъэ къышъуфыриӀ, сыда пӀомэ, зы цӀыфи кӀодынэу фэмыеу, цӀыф пстэури япсэкӀодхэм афыкӀэгъожьынхэу фаешъ ары+.

10Ау Зиусхьаныр къызыкӀожьыщт мафэр тыгъуакӀом фэдэу амышӀахэу къэсыщт. А мафэм мэкъэшхо пыӀукӀызэ, уашъохэр кӀодыжьыщтых, мы дунаир зыхэшӀыкӀыгъэ пстэури машӀом хэстыхьанхэшъ, кӀодыжьыщтых. ЧӀылъэри ащ тет пстэури машӀом хэстыхьажьыщтых+.

11-12ЗэкӀэри аущтэу зэрэкӀодыжьыщтым пае, Тхьэм имафэ шъупаплъэу, а мафэр нахь псынкӀэу къызэрэсыщтым ыуж шъуитэу, гу къабзэкӀи Тхьэм шъушӀолӀыкӀэу шъупсэун фае. А мафэр къызыскӀэ, уашъохэр машӀокӀэ кӀодыжьыщтых. Дунаир зыхэшӀыкӀыгъэхэри фэбэшхом ыгъэткӀущтых++. 13Ау Тхьэм тыкъызэригъэгугъагъэм тетэу, шъыпкъагъэ зыдэщыӀэ ошъуакӀэри чӀылъакӀэри щыӀэ зэрэхъущтым тыщыгугъэу тыпэплъэ+.

14Арышъ, силъапӀэхэр, ахэмэ шъузэрапаплъэрэм пае, лажьэ зи шъуимыӀэу, зыми шъузэригъэмысэн зи щымыӀэу, гупсэфи шъуиӀэу, Тхьэм ыпашъхьэ шъузэрихьащтым ыуж шъуит+. 15ШъумыкӀодэу шъукъыгъэнэжьынэу игъо шъуригъэфэныр ары Зиусхьаным щэӀагъэ зыкӀиӀэр, ар зыгурыжъугъаӀу, тэ тшы Паулэу шӀу тлъэгъурэм Тхьэм къыритыгъэ акъылышӀуагъэкӀэ къызэрэшъуфитхыгъэм фэдэу+. 16Мы Ӏофхэм къатегущыӀэзэ, итхылъ пстэуми аущтэу аритхагъ. Итхылъхэм гурыӀогъуаехэри арытых. ЗэхэшӀыкӀ зимыӀэхэу, агухэмкӀэ теубытагъэ зимыӀэ цӀыфхэм Паул итхылъхэр зэӀагъахьэ, адрэ тхылъ лъапӀэхэр зэрэзэӀагъахьэхэрэм фэдэу. Аущтэу зэрашӀырэмкӀэ загъэкӀодыжьы+.

17Арышъ, силъапӀэхэр, мыр шъушӀэгъахэшъ, Тхьэм иунашъохэм атекӀырэ цӀыфхэм ягъогу пхэнджхэм шъузэрэдамыхьыхыными, шъыпкъагъэу шъузытетым шъузэрэтемыкӀыжьыными шъуфэсакъ. 18Ти Зиусхьанэу тымыкӀодэу Тыкъэзыгъэнэжьырэ Исус Христос игукӀэгъурэ ишӀугъэрэ фэдэхэр нахь шъухэлъэу, Тхьэри нахьышӀоу зэрэшъушӀэным ыуж шъуит. Джырэ мафэми мыухыжьын мафэм нэсыфи щытхъушхор ий. Амин+.

* 1:17 Мары сэ шӀу слъэгъурэ с Къо кӀасэу сыгу зэӀурэр – еплъ Маттэ 17:1-8; Марк 9:2-8; Лука 9:28-36.

* 1:19 нэф къэшъыныр – Христос дунаим къызыкӀожьыщт мафэр ары.

* 1:19 нэфылъ жъуагъор – Христос инэфын ары.

* 2:5 псы къиушхор – еплъ Пегъымбар Мусэ апэрэ тхылъэу ытхыгъэм (УблапӀэм) 6:1-7:24.

* 2:6 къалэхэу Содомрэ Ӏаморрэрэ – еплъ Пегъымбар Мусэ апэрэ тхылъэу ытхыгъэм (УблапӀэм) 19:24-25.

* 2:7 Лут – еплъ Пегъымбар Мусэ апэрэ тхылъэу ытхыгъэм (УблапӀэм) 19:1-16,29.

* 2:15 БалаӀам – еплъ Пегъымбар Мусэ яплӀэнэрэ тхылъэу ытхыгъэм (УблапӀэм) 22:4-35.

* 2:22 хьэ – еплъ ГущыӀэжъхэу пачъыхьэ Сэлмэн ытхыгъэхэм (Притчи) 26:11.

+ 1:1 Маттэ 4:18-21, Иуан 1:40-42, Тит 2:13
+ 1:2 Дан 3:31, 1 Пет. 1:2, Иудэ 1:2
+ 1:4 2 Пет. 2:18
+ 1:6 Якъуб 1:3-4
+ 1:7 1 Иуан 4:16, 1 Кор. 13:13, Евр. 13:1
+ 1:8 Тит 3:14
+ 1:9 1 Иуан 1:7, Ефес 5:26, Евр. 9:14
+ 1:10 1 Фесс. 1:4
+ 1:11 Кол. 1:13
+ 1:12 Иудэ 1:5
+ 1:14 Иуан 21:18-19, 2 Тим. 4:6

+ 1:16 1 Фесс. 2:19, 1 Фесс. 4:16, Лука 9:32, Иуан 1:14

+ 1:17 Маттэ 3:17, Маттэ 17:5, Марк 1:11, Марк 9:7, Лука 9:35, Иуан 8:54, Иуан 17:1, Апостол. 3:13

+ 1:19 1 Пет. 1:10, Орэд ЛъапӀэхэр 118:105, Иуан 5:35, 2 Кор. 4:6

+ 1:21 2 Тим. 3:16, 2СА 17:13,

+ 2:1 Хэбзэ тхыжьыгъэр 13:1-3, Маттэ 7:15, Апостол. 20:30, 2 Кор. 11:13, 1 Тим. 4:1, Иудэ 1:4, 1 Кор. 6:20, 1 Кор. 7:23

+ 2:3 Рим. 16:18, Кол. 2:4

+ 2:4 Иудэ 1:6

+ 2:5 УблапӀэ 7:17, 1 Пет. 3:19-20, УблапӀэ 7:23

+ 2:6 УблапӀэ 19:24
+ 2:7 УблапӀэ 19:16
+ 2:8 Орэд ЛъапӀэхэр 118:136, Апостол. 17:16
+ 2:9 1 Кор. 10:13, Ӏоф. 3:10
+ 2:10 Иудэ 1:16, Иудэ 1:8-9
+ 2:12 Иудэ 1:10

+ 2:15 Хэбзэ тхыжьыгъэр 23:3-6, Иудэ 1:11, Ӏоф. 2:14

+ 2:17 Иудэ 1:12-13

+ 2:18 2 Пет. 1:4

+ 2:19 Гал. 5:13, Иуан 8:34, Рим. 6:16-20, Тит 3:3

+ 2:20 Маттэ 12:45, Лука 11:26
+ 2:21 Рим. 7:12
+ 2:22 Ушъый гъэсэпэтхыдэхэр 26:11
+ 3:1 2 Пет. 1:13
+ 3:2 Иудэ 1:17-18

+ 3:5 УблапӀэ 1:9, Орэд ЛъапӀэхэр 23:2, Орэд ЛъапӀэхэр 135:6

+ 3:6 УблапӀэ 7:11, УблапӀэ 7:21
+ 3:8 Орэд ЛъапӀэхэр 89:5
+ 3:9 Рим. 2:4, 1 Тим. 2:4, 1 Тим. 2:6

+ 3:10 Маттэ 24:43, Лука 12:39, 1 Фесс. 5:2, Орэд ЛъапӀэхэр 101:26-27, Марк 13:31

+ 3:11 1 Пет. 1:15
+ 3:12 Иудэ 1:21
+ 3:13 Ӏоф. 21:1, Ӏоф. 21:27
+ 3:14 Якъуб 1:27, 1 Иуан 5:18, 1 Тим. 5:22
+ 3:15 Рим. 2:4, Ӏоф. 2:21
+ 3:16 Евр. 5:10

+ 3:18 Ефес 4:15, Кол. 1:10, Кол. 2:19, Рим. 11:36

+ https://ibt.org.ru/ebook?id=ADG

Table of Contents

- КъэбарышӀур: Апостол Петрэ ятӀонэрэ тхылъэу ытхыгъэр

- Апостол Петрэ ятӀонэрэ тхылъэу ытхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ